**Hamburg (F 220)**, φρεγάτα κλάσης *F124 Sachsen* του Γερμανικού Ναυτικού.
Η οικογένεια πολεμικών πλοίων **MEKO** αναπτύχθηκε από την γερμανική εταιρεία Blohm + Voss. **MEKO®** είναι κατοχυρωμένο εμπορικό σήμα. Το ακρωνύμιο σημαίνει **M**ulti-purpos**E** **KO**mbination (*συνδυασμός πολλαπλών λειτουργιών*). Είναι μια έννοια στην σύγχρονη ναυπηγική βασισμένη στην προσαρμοστικότητα του οπλισμού, ηλεκτρονικών και άλλου εξοπλισμού, στοχεύοντας στην ευκολία συντήρησης και μείωση των δαπανών. Τα πλοίο MEKO περιλαμβάνουν οικογένειες φρεγατών, κορβετών και περιπολικών σκαφών. Η κατασκευή των πλοίων MEKO ξεκίνησε στα τέλη της δεκαετίας 1970 με τον σχεδιασμό και μετέπειτα ναυπήγηση της Νιγηριανής MEKO 360 H1.

Περιγραφή
---------

Χαρακτηριστικό της σειράς ΜΕΚΟ είναι η κατά στοιχεία κατασκευή της. Τα οπλικά συστήματα, όπως επίσης και τα ηλεκτρονικά και άλλα μηχανικά μέρη των πλοίων είναι τυποποιημένα, και ο πελάτης μπορεί να κατασκευάσει από αυτά τα στοιχεία πλοία εξειδικευμένα ή πολλαπλών ρόλων άμεσα. Αυτό σημαίνει ότι ο πελάτης συνήθως αγοράζει (ή σε ορισμένες περιπτώσεις κατασκευάζει) την γάστρα κατά τα πρότυπα ΜΕΚΟ, και στη συνέχεια προσθέτει τον απαραίτητο επιχειρησιακό εξοπλισμό στις προδιαγεγραμμένες θέσεις του πλοίου. Αυτές οι θέσεις κατασκευάζονται ώστε να τυποποιούν την διεπαφή μεταξύ των όλων των συστημάτων αλλά και μεταξύ των συστημάτων και του πληρώματος. Πρακτικά, αυτό σημαίνει ότι η κατασκευή και η αναβάθμιση του πλοίου απλοποιείται και είναι οικονομικότερη, ενώ εξασφαλίζεται πιο εύκολα και πιο οικονομικά η συμβατότητα μεταξύ των επιχειρησιακών του συστημάτων. Επίσης, η αλλαγή ρόλων του πλοίου (π.χ. από ανθυποβρυχιακό πόλεμο σε αεράμυνα) εξασφαλίζεται τάχιστα, με την απλή αλλαγή ορισμένων υποσυστημάτων.

Για τους λόγους αυτούς, τα σκάφη τύπου ΜΕΚΟ έχουν γνωρίσει ιδιαίτερη επιτυχία διεθνώς, και έχουν αποδειχθεί ιδιαίτερα ικανά στις επιχειρησιακές τους υποχρεώσεις. Οι χρήστες και τα σκάφη του τύπου παρατίθενται στον παρακάτω πίνακα.


| Τύπος | Κλάση | Χώρα | Αριθμός | Παραλαβή | Μήκος | Πλάτος | Βύθισμα |
| --- | --- | --- | --- | --- | --- | --- | --- |
| MEKO 360 H1 | *Aradu* | Νιγηρία Νιγηρία  | 1 | 1981 | 125.80 | 15.00 | 4.30 |
| MEKO 360 H2 | *Almirante Brown* | Αργεντινή Αργεντινή  | 4 | 1983-1984 | 125.80 | 15.00 | 4.30 |
| MEKO 140 A16 | *Espora* | Αργεντινή Αργεντινή  | 6 | 1985-2002 | 91.20 | 11.00 | 3.33 |
| MEKO 200 TN | *Yavuz* |  Τουρκία  | 4 | 1987- | 110.50 | 14.20 | 4.14 |
| MEKO 200 PN | *Vasco da Gama* | Πορτογαλία Πορτογαλία  | 3 | 1991- | 115.90 | 14.80 | 4.10 |
| MEKO 200 HN | *Ύδρα* | Ελλάδα Ελλάδα | 4 | -1992 | 117.00 | 14.80 | 4.10 |
| Frigate 123 | *Brandenburg* |  Γερμανία | 4 | 1994-1996 | 138.85 | 16.70 | 4.35 |
| MEKO 200 TN II-A | *Barbaros* |  Τουρκία  | 2 | 1995- | 116.70 | 14.80 | 4.10 |
| MEKO 200 ANZAC | *ANZAC* |  Αυστραλία &Νέα Ζηλανδία Νέα Ζηλανδία  | 10 | 1996- | 118.00 | 14.80 | 4.10 |
| MEKO 200 TN II-B | *SalihReis* |  Τουρκία  | 2 | 1998- | 118.00 | 14.80 | 4.30 |
| Frigate 124 | *Sachsen* |  Γερμανία | 3 | 2002- | 143.00 | 17.44 | 4.86 |
| MEKO A-200 SAN | *Valour* |  Νότια Αφρική  | 4 | 2003- | 121.00 | 16.34 | 4.40 |
| MEKO 100 RMN | *Kedah* | Μαλαισία Μαλαισία  | 6 | 2004- | 91.10 | 12.85 | 3.40 |
| MEKO A-100 |  |  Πολωνία | 2 (+3) |  | 95.20 | 13.30 | 3.60 |
| Corvette 130 | *Braunschweig* |  Γερμανία | 5 |  | 88.75 | 12.80 | 3.40 |

Ρόλος
-----

Τα σκάφη ΜΕΚΟ είναι ελαφρά πλοία (κυρίως φρεγάτες). Έτσι, με βάση τον σύγχρονο ρόλο των ελαφριών σκαφών, χρησιμοποιούνται κυρίως ως αντιαεροπορικές πλατφόρμες, σε ανθυποβρυχιακό πόλεμο και ως περίπολοι. Φυσικά, πολλές μικρομεσαίες ναυτικές δυνάμεις χρησιμοποιούν τα πλοία αυτά και σε ρόλο ναυτικής άμυνας, με τη χρήση πυραύλων θαλάσσης-θαλάσσης ως συμπλήρωμα στα ναυτικά πυροβόλα του πλοίου.

Η Ελλάδα διαθέτει 4 πλοία τύπου **MEKO-200HN** (όλα φρεγάτες):

* Ύδρα (F 452)
* Σπέτσαι (F 453)
* Ψαρά (F 454)
* Σαλαμίς (F 455)

Είναι εξοπλισμένα με:

* Ναυτικό πυροβόλο Mk45 (127mm)
* Σύστημα Καθέτου Εκτόξευσης (VLS) με δυνατότητα βολής αντιαεροπορικών βλημάτων RIM-7 Sparrow
* Κάνιστρα με δυνατότητα βολής πυραύλων θαλάσσης-θαλάσσης RGM-84 Harpoon
* Σωλήνες τορπιλών Mk32
* Αντιαεροπορικό/αντιπυραυλικό σύστημα Phalanx Mk15 CIWS

Επίσης φέρουν ελικόπτερο S-70 Aegean Hawk ικανό για αποστολές επιτήρησης και προσβολής θαλάσσιων στόχων.

Μέλλον
------

Απεικόνιση υπολογιστή του ΜΕΚΟ CSL
Απεικόνιση των προσαρμοζόμενων χώρων
Απεικόνιση πιθανής εγκατάστασης στον οπίσθο προσαρμοζόμενο χώρο
Μετά την ναυπήγηση των σκαφών Littoral Combat Ship του αμερικανικού Πολεμικού Ναυτικού, η γερμανική κυβέρνηση ανέθεσε στα ναυπηγεία Blohm+Voss την ανανέωση της τεχνολογίας ΜΕΚΟ. Έτσι, το 2006 παρουσιάστηκε μια τεχνολογία ελαφρών σκαφών, τα ΜΕΚΟ CSL. Όντας βασισμένα στις κορβέτες Α-200, τα νέου τύπου αυτά πλοία θα έχουν ορισμένα πιο σύγχρονα χαρακτηριστικά από τα πλοία αυτά. Συγκεκριμένα:

* Γάστρα "Δέλτα" - καινούρια γάστρα με οξείς νομείς, πλώρη με μακρύ βολβό και μεγάλη, κεκλιμένη πρύμνη. Ο συνδυασμός αυτών των τριών δομικών χαρακτηριστικών αυξάνει την υδροδυναμικότητα του σκάφους και μειώνει την δυναμική διαγωγή που οι μελέτες έδειξαν ότι θα εμφανίζονταν πέραν της ταχύτητας των 30 κόμβων και επιτρέπει μεγαλύτερες ταχύτητες ή ελαφρύτερα πλοία, καθώς η εγκατεστημένη ισχύς μπορεί να μειωθεί σημαντικά. Ταυτόχρονα, οι πρυμναίοι χώροι αυξάνονται σημαντικά.
* Αντικατάσταση των υπαρχόντων συστημάτων πρόωσης με προπέλες με waterjet, κινούμενα από ένα σύστημα τουρμπίνων αερίου των 52MW, που θα αποδίδει μια μέγιστη ταχύτητα 35 κόμων, ή 67MW με μέγιστη ταχύτητα 45 κόμβων.
* Χρήση τελευταίας τεχνολογίας ραντάρ AESA και νέο ηλεκτρονικό εξοπλισμό.
* 3 ζώνες στοιχείων αποστολής, ικανές για υποδοχή εώς 21 διαφορετικών επιπλέον ηλεκτρονικών ή οπλικών συστημάτων, καθώς και χώρους επιχειρήσεων και ενδιαίτησης σε 3 ζώνες πάνω στο πλοίο.
* Πλοίο σχήματος Χ για μείωση της βρεχόμενης επιφάνειας ραντάρ.
* Γάστρα από χάλυβα υψηλής αντοχής και υπερκατασκευές από συνθετικά πλαστικά.

Εξωτερικοί σύνδεσμοι
--------------------

* Πολυμέσα σχετικά με το θέμα  MEKO στο Wikimedia Commons
* Brandenburg-class @ Naval-Technology
* Hydra-class @ Naval-Technology
* MEKO A-class @ Naval-Technology
* Sachsen-class @ Naval-Technology

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* GND: 7601777-1

 |

 |